U emisiji Nedjeljom u dva urednika i voditelja Aleksandra Stankovića gostovali su predstavnici inicijative Za naš Dinamo Silvio Marić, Dario Šimić, Igor Bišćan i Tomislav Šokota.

Četvorka je demantirala da su pijuni Zvonimira Bobana, a uglavnom nisu zainteresirani za konkretne funkcije u klubu. No žele demokratizaciju kluba, koji sada funkcionira kao diktatura. Nemaju ništa protiv ni da se sadašnja garnitura na čelu sa Zdravkom Mamićem kandidira i pošteno dobije izbore.

Okupio nas je Dario Šimić

Ideja je duže vrijeme tinjala, nije pala s neba. Pričali smo o tome već neko vrijeme, jer Dinamo je naš život od kad smo se rodili. Nitko nas nije potaknuo, Dinamo jednostavno kola u našim venama, on je naš život. A Dario Šimić je taj koji nas je okupio i spojio. Jednostavno nismo mogli više biti pasivni i gledati što se događa s Dinamom, rekao je na početku emisije Tomislav Šokota.

Osjetili smo građansku odgovornost

Zašto su četvorica bivših kapetana Dinama krenuli u borbu sa Zdravkom Mamićem?

Osjetili smo moralnu i građansku odgovornost da je potrebno reagirati, napraviti nešto konkretno po pitanju problema u Dinamu, rekao je Igor Bišćan: 'Boysi' i ljudi iz inicijative 'Zajedno za Dinamo' su se dosad borili sami.

Cilj nam je da klub funkcionira kao i svi europski klubovi. Problem sadašnjeg Dinama je da klub nije u skladu sa zakonom, ima jednu skupštinu koja bira samu sebe. Klub je otišao u bankrot 2000. godine i onda su napravili Statut koji njima odgovara. Ljudi tamo su zaposlenici kluba, prijatelji, oni onda biraju sami sebe. To nije demokratski, nije slobodno, to je uzrok svih problema, zbog toga su navijači poludjeli, kaže Dario Šimić.

Dinamo ne funkcionira transparentno

Ako postoji Zakon o udrugama koji kaže da svaki član Udruge ima pravo biti biran i birati i ako ima pravo na transparentnost, jasno je da klub sad ne funkcionira tako, dodao je Igor Bišćan.

Zakon i praksa u Europi su na našoj strani. Nema kluba u Europi koji ima drugačiji ustroj. To bi bilo kao da gradonačelnik bira skupštinu, a onda skupština bira gradonačelnika. To je začarani krug iz kojeg nema izlaska, tvrdi Šimić.

Nemamo ništa protiv da se Mamić kandidira na izborima

Koja je ideja pokretača inicijative, kako i na koliko bi bila birana skupština Dinama?



To su detalji, kad klub sazove izvanrednu skupštinu o tome bi se raspravljalo. Danas ima pet tisuća članova kluba. Oni bi birali čovjeka s najboljim programom i taj čovjek bi sa svojim ljudima vladao četiri godine. Nemamo ništa protiv da sadašnja uprava i gospodin Mamić demokratski pobijede na izborima i vode klub, odgovorio je Dario Šimić.

O današnjoj netransparentnosti kluba Šimić kaže: Mi sada ne možemo naći nikakve podatke o klubu, tko je u skupštini, financijske podatke… Ne znamo na što su potrošili 230 milijuna kuna. Građani imaju pravo to znati.

Hajduk je privatan klub, a Dinamo udruga građana

Hoće li ulica voditi klub?

Spominje se Hajduk. Hajduk je privatan klub, to je velika razlika. Vodstvo kluba bi bilo izabrano i četiri godine bi na miru provodilo svoj program. Otkad smo pokrenuli inicijativu javljaju nam se mnogi uspješni ljudi, za koje vjerujem da bi mogli dati doprinos i napraviti dobar program, smatra Dario Šimić.

Mi smo za demokratičnost, transparentnost, da ja po svojoj savjesti procijenim tko bi bio najbolji za klub, objasnio je Igor Bišćan.

Odlazak Zdravka Mamića ne znači potop

Što bi se dogodilo s Dinamom da iz kluba ode Zdravko Mamić?

Dinamo ima velike ambicije, napravljena je fama, koju potiču ljudi iz kluba, da će u slučaju odlaska sadašnjeg vodstva nastati potop u klubu. No taj klub je funkcionirao i prije ovih ljudi koji su sada u klubu. Bilo je tu vrhunskih rezultata i prije, i prije su se igrači prodavali za velike iznose, kaže Silvio Marić.



Dinamo je osam godina hrvatski prvak, ali nema gledatelja. Ode u Europu i ne može nikoga pobijediti. Zašto ako je to sad tako kvalitetno, kakav je to uspjeh?, zapitao se Marić.

Da li bi bilo dobro da gospodar hrvatskog nogometa Zdravko Mamić ode iz hrvatskog sporta?

Nama je žao da se Mamić, koji ima određene kvalitete, nije stavio u službu Dinama, da nije okupio ljude, odgovorio je Silvio Marić.

Igor Bišćan dodao je: Zašto Mamić ne poštuje zakon, ako je uspješan, ako tvrdiš za sebe da si najbolji, zašto nećeš transparentno pokazati i dokazati da si uspješan.

Iza nas stoji Putin

Tko stoji iza pobunjeničke četvorke, SDP?

Ne, nego Putin, mi smo ipak ozbiljna inicijativa, odgovorili su gosti u šali.

O uspjesima Dinama Šimić kaže: Dinamo je osvojio osam prvenstva, ali s budžetom velikim kao svi drugi hrvatski klubovi zajedno.

Nismo protiv privatizacije, ali ako tako odluče članovi kluba

Jesu li kapetani protiv privatizacije Dinama?

Nismo protiv privatizacije, ali u ovom trenutku klub je udruga građana, tako da o njemu mogu odlučivati samo članovi kluba. Ako oni odluče da Dinamo treba biti privatiziran, nemam ništa protiv toga, odgovara Dario Šimić.

Ne želimo vlast, nego provođenje zakona

Ljudi misle da želimo preuzeti vlast u svom klubu. Neki misle da se borimo za funkcije, neki da nas vodi politika, ali mi samo želimo da se provodi zakon, da se klub postavi na zdrave temelje, da se više nikad ne dogodi ovo što se dogodilo sada, da Mamić kaže da se nikad neće maknuti iz Dinama, kaže Bišćan.

O Malešu i pozdravu Za dom spremni

U svakoj normalnoj državi Hrvoje Maleš bi bio proglašem herojem, a kod nas je izvrgnut ruglu, misli Bišćan, koji je i protiv govora mržnje: Ono što se desilo sa Šimunićem, teško je naći bilo koga tko će vam išta loše reći o Šimuniću.

Pozdravu 'Za dom spremni' nije mjesto na stadionima, razjasnio je Silvio Marić.

O predsjedniku HNS-a Davoru Šukeru

Šteta je za Šukera, koji nam je bio idol svima, da se kompromitira stavljajući se u službu jedne osobe, umjesto da kao predsjednik HNS-a bude u službi cijelog hrvatskog nogometa, smatra Bišćan.

Razgovor u cijelosti poslušajte i pogledajte ispod ovog teksta.

--------------------------------------------

Dosadašnje emisije "Nedjeljom u dva" pogledajte OVDJE